SENTENZA TAT-TRIBUNAL GĦAS-SERVIZZ PUBBLIKU
(L-Ewwel Awla)
9 ta’ Ġunju 2009
Kawża F-12/08
Thierry Nardin
vs
Il-Parlament Ewropew
“Servizz pubbliku – Uffiċjali – Remunerazzjoni – Allowance tal-espatrijazzjoni – Rifjut ta’ għoti – Kundizzjoni prevista fl-Artikolu 4(1)(a) tal-Anness VIII tar-Regolamenti tal-Persunal – Talba għal annullament – Illegalità tal-proċedura ta’ reklutaġġ – Natura ineffettiva – Talba għad-danni”
Suġġett: Rikors ippreżentat skont l-Artikoli 236 KE u 152 KEEA li permezz tiegħu T. Nardin essenzjalment jitlob, minn naħa, l-annullament
tad-deċiżjoni tal-Parlament, tat-2 ta’ April 2007, li tistabbilixxi d‑“drittijiet marbuta mad-dħul fil-kariga” tiegħu u li
tirrifjutalu l‑benefiċċju tal-allowance tal-espatrijazzjoni u, min-naħa l-oħra, il‑kundanna tal-Parlament għall-ħlas tal-allowance
tal-espatrijazzjoni minn April 2007, kif ukoll għall-ħlas tas-somma ta’ EUR 10 000 għad-danni morali allegatament subiti.
Deċiżjoni: Ir-rikors huwa miċħud. Ir-rikorrent u l-Parlament għandhom ibatu l-ispejjeż rispettivi tagħhom. Il-Kummissjoni tal-Komunitajiet
Ewropej, intervenjenti insostenn tat-talbiet tal-Parlament, għandha tbati l-ispejjeż tagħha stess.
Sommarju
1.      Uffiċjali – Remunerazzjoni – Allowance tal-espatrijazzjoni – Suġġett – Kundizzjonijiet għall-għoti – Assenza ta’ residenza
abitwali jew ta’ attività professjonali prinċipali fil-post ta’ assenjazzjoni qabel id-dħul fil-kariga – Kunċett
(Regolamenti tal-Persunal, Anness VII, Artikolu 4(1)(a))
2.      Uffiċjali – Rikors – Motivi – Motiv ibbażat fuq l-irregolarità tal-proċedura ta’ reklutaġġ tal-persuna kkonċernata
1.      L-iskop tal-allowance tal-espatrijazzjoni, prevista fl-Artikolu 4(1)(a) tal‑Anness VIII tar-Regolamenti tal-Persunal, huwa
li tikkumpensa l-piżijiet u l‑iżvantaġġi speċifiċi li jirriżultaw mit-twettiq permanenti ta’ kariga f’pajjiż li fih l‑uffiċjal
ma jkun stabbilixxa ebda rabta stabbli qabel id-dħul fil-kariga tiegħu. Meta, sabiex tiġi stabbilita l-eżistenza ta’ tali
rabtiet, ikun meħtieġ li l-persuna kkonċernata tkun ħadmet, b’mod regolari, fil-pajjiż fejn ser tiġi assenjata mal‑Komunità
fil-futur għat-totalità ta’ perijodu determinat, dan ifisser li servizzi professjonali mwettqa f’pajjiżi oħra u li jirriżultaw
f’assenzi sporadiċi u tul ta’ żmien qasir waqt dan il-perijodu ma humiex biżżejjed sabiex l-eżistenza tal‑eżerċizzju tal-attività
professjonali prinċipali ta’ uffiċjal fl-Istat tal‑assenjazzjoni titlef in-natura regolari tagħha.
(ara l-punti 32 u 33)
Referenza:
Il-Qorti tal-Ġustizzja: 9 ta’ Ottubru 1984, Witte vs Il-Parlament, 188/83, Ġabra p. 3465, punt 11
Il-Qorti tal-prim’Istanza: 14 ta’ Diċembru 1995, Diamantaras vs Il-Kummissjoni, T‑72/94, ĠabraSP p. I‑A‑285 u II‑865, punt 51,
u l-ġurisprudenza ċċitata
2.      Uffiċjal ma jistax jinvoka l-illegalità tal-proċedura ta’ reklutaġġ tiegħu minn istituzzjoni Komunitarja sabiex jitlob l-annullament
tad-deċiżjoni ta’ din l‑istitizzjoni li tistabbilixxi d-drittijiet marbuta mad-dħul fil-kariga tiegħu u li tirrifjutalu l-benefiċċju
tal-allowance tal-espatrijazzjoni, peress li ma teżistix rabta kawżali suffiċjenti bejn il-proċedura ta’ reklutaġġ tal-persuna
kkonċernata u d‑deċiżjoni kkontestata. Illegalitajiet li jivvizzjaw il-proċedura ta’ reklutaġġ jistgħu eventwalment isostnu
talbiet għall-annullament ta’ deċiżjoni ta’ reklutaġġ; madankollu, il-kwistjoni tal-legalità ta’ deċiżjoni li tistabbilixxi
d-drittijiet tal‑uffiċjal meta jidħol fil-kariga hija distinta minn dik tal-legalità tal-proċedura ta’ reklutaġġ tal-persuna
kkonċernata minn din l-istituzzjoni.
(ara l-punt 39)